KIRJALLINEN KYSYMYS E-0478/00 esittäjä(t): Daniel Varela Suanzes-Carpegna (PPE-DE) komissiolle. EU:n vähemmistökieliä ja alueellisia kieliä koskevan toimintaohjelman oikeusperusta.



Virallinen lehti nro 374 E , 28/12/2000 s. 0082 - 0083



KIRJALLINEN KYSYMYS E-0478/00 esittäjä(t): Daniel Varela Suanzes-Carpegna (PPE-DE) komissiolle (24. helmikuuta 2000) Aihe: EU:n vähemmistökieliä ja alueellisia kieliä koskevan toimintaohjelman oikeusperusta Komissio laatii lainsäädäntöehdotusta oikeusperustaksi yhteisön vähemmistökielten ja alueellisten kielten säilyttämistä ja edistämistä koskevalle toimintaohjelmalle sekä sen rahoittamiselle EU:n talousarviosta. Euroopan unionin vuoden 2000 talousarviosta rahoitetaan jo vähemmistökielten ja alueellisten kielten edistämistä koskevia valmistelevia toimia. Tätä oikeusperustaa koskeva lainsäädäntömenettely on saatettava päätökseen mahdollisimman pian, jotta voidaan varmistaa niiden hankkeiden jatkuvuus, jotka kuuluvat edellä mainittuihin vuoden 2000 talousarvion valmisteleviin toimiin, ja jotta EU:n vähemmistökielten ja alueellisten kielten säilyttämistä ja edistämistä koskevia toimia voidaan tehostaa lähivuosina. Voiko komissio näin ollen ilmoittaa tämän lainsäädäntömenettelyn suunnitellun aikataulun ja täsmälleen, milloin oikeusperustaa koskeva ehdotus esitetään parlamentille? Voiko komissio antaa jo tietoja tätä ehdotusta koskevista suuntaviivoista, ja tarkemmin, mikä on yhteisön varoista maksettava kokonaissumma sekä rahoituskauden kesto? Voiko komissio ilmoittaa, mihin perustamissopimuksen määräykseen oikeusperusta pohjautuu? Voiko komissio ilmoittaa, miten vähemmistökielet ja alueelliset kielet määritellään tulevassa EU:n vähemmistökieliä ja alueellisia kieliä koskevassa toimintaohjelmassa? Viviane Redingin komission puolesta antama yhteinen vastaus kirjallisiin kysymyksiin E-0465/00 ja E-0478/00 (2. toukokuuta 2000) Budjettikohdan B3-1000 yhteistyö koulutuksen ja nuorisopolitiikan alalla kokonaismääräraha on 4,5 miljoonaa euroa. Tällä summalla on mm. tarkoitus tukea toimia, joilla autetaan ja suojellaan yhteisön alueellisia ja vähemmistökieliä ja -kulttuureita. Komissio on ehdottanut neuvostolle ja parlamentille toimitetussa alustavassa talousarvioesityksessä 2,5 miljoonan euron varaamista tähän tarkoitukseen. Komissio aikoo julkaista tätä varten mahdollisimman pian ehdotuspyynnön, jonka tekstiä viimeistellään parhaillaan. Ehdotuspyynnössä ilmoitetaan kaikki ehdotusten tekemiseen ja valintaan liittyvät seikat. Arvoisalle parlamentin jäsenelle ilmoitetaan asiasta suoraan sitten kun kaikki tiedot on saatu. Komissio tutkii niin ikään mahdollisuutta laatia erityinen tutkimus Euroopan unionin kielivähemmistöjen tarpeista. Tällaisella tutkimuksella voitaisiin hyvin täydentää nykyisiä tietoja asiasta. Kehitettäessä tulevien vuosien toimia alueellisten ja vähemmistökielien auttamiseksi ja suojelemiseksi otetaan huomioon näiden toimien toteuttaminen sekä Euroopan kielten vuoden järjestäminen vuonna 2001. Kyseiset toimet määritellään täsmällisesti soveliaana ajankohtana. Alueellisten ja vähemmistökielien määritelmä perustuu alueellisia kieliä tai vähemmistökieliä koskevan eurooppalaisen peruskirjan 1 artiklassa esitettyyn määritelmään, joka kuuluu seuraavasti: ---alueellinen kieli tai vähemmistökieli tarkoittaa kieltä, jota perinteisesti käytetään jonkin valtion tietyllä alueella ja jota käyttävät kyseisen valtion kansalaiset ovat lukumäärältään pienempi väestöryhmä kuin valtion muu väestö ja joka poikkeaa valtion virallisesta kielestä tai kielistä; sellaisena ei pidetä valtion virallisen kielen tai kielten murteita eikä maahanmuuttajien kieliä.